Nagy baj van a Nemzetközi Űrállomáson
Komoly számítógéphiba keletkezett a Nemzetközi Űrállomáson (ISS), a javításhoz az amerikai űrügynökség (NASA) bejelentése szerint űrsétára lesz szükség.
Mint a NASA szombaton közölte, az egyik külső számítógép romlott el, amelyet bizonyos robotrendszerek háttértámogatására használnak. Bár a fő rendszer működik és a hatfős legénység nincs veszélyben, a hiba megakadályozhatja a következő ellátószállítmány hétfőre tervezett indítását. A 2 tonnányi szállítmány - amely más okok miatt már így is egy hónapot késik - egy SpaceX Dragon teherűrhajóval a floridai Cape Canaveral kilövőállomásról indulna a világűrben keringő ISS-re, és a tervek szerint szerdán érné el úti célját. A NASA még nem döntött arról, hogy engedélyezi-e a teherűrhajó indítását.

Az ISS-en tucatnyi külső számítógép működik, ezek az állomás normális működését biztosítják. Az amerikai űrügynökség szerint a számítógépes hiba csak űrsétával javítható ki, és erre várhatóan a jövő héten sor is kerül. Az űrséta a Big 12 kategóriába tartozik, a legkomolyabbnak ítélt külső feladatok közé. Az űrséta nagyjából 2,5 órát vesz majd igénybe.

A Nemzetközi Űrállomás körül mostanában egy másik probléma is felmerült, de azt könnyen elhárították: fennállt a veszély, hogy az ISS összeütközik egy régi Arian-5 európai rakéta egyik darabjával, ezért módosítani kellett a keringési pályáját.
NASA Nemzetközi Űrállomás (ISS)